|  |  |
| --- | --- |
| Forum: | Udsatterådet |
| Tid: | 5. september 2019 kl. 16.00 – 18.00 |
| Sted: | Mødelokale 1 i forhallen |
| Deltagere: | Jette Nyboe, Nina Gustavsen, Søren Mogensen, René Meyrowitsch, Martin Freitag, Helge Bo Jensen, Lisbeth Andersen, Jannie Hansen og Allan Høyer |
| Afbud:**Ikke mødt:**  | Ulla Bektas og Irene KannSanne Graffe og Diana Vang |
| Referent: | Carina Kofoed |

# Beslutningspunkter

Irene Kann er godkendt af SUS som medlem af Udsatterådet.

## Godkendelse af referat og dagsorden

**Sagsfremstilling:**

Endelig godkendelse af referat fra møde den 20. juni samt godkendelse af denne dagsorden.

*Beslutning:*

Referat og dagsorden godkendt.

## Udsatterådets møde i oktober

**Sagsfremstilling:**

Udsatterådets formandskab foreslår, at mødet i oktober bliver et arbejdsmøde

og forlænges til kl. 19. Herudover at Udsatterådet afslutter med en middag på

Felix.

Formandskabet foreslår, at arbejdsmødet skal koncentrere sig om emnerne bisidderordning og morgenmad på skolerne. I forhold til bisidderordning skal der

findes en dato til et eventuelt dialogmøde – og mødet skal planlægges.

Udsatterådet skal træffe beslutning om, om mødet i oktober skal være et arbejdsmøde.

*Beslutning:*

Mødet den 10. oktober forlænges til kl. 19 og vi spiser på Felix bagefter. Carina booker bord på den nye Felix.

## Danmark spiser sammen

**Sagsfremstilling:**

Nina og Jette har snakket med StopSpild om at lave et fælles arrangement i efteråret i regi af Danmark spiser sammen.

Maden laves af Stopspild mad og med underholdning betalt af Udsatterådet.

Udsatterådet skal træffe beslutning om, om rådet vil være med til et sådan arrangement, og hvem fra Udsatterådet, der vil være med til at planlægge det.

*Beslutning:*

Udsatterådet bakker op om idéen – og det bliver onsdag den 6. november i Kirkens lokaler. Nina spørger ABC om de også har gang i et arrangement. Der må max bruges 10.000 kr. til underholdningsdelen. Jannie står for, at finde underholdning til dagen.

## TEMA – Socialt frikort v/Lene Clausen fra Jobcenteret

Sagsfremstilling:

Udsatterådet får besøg af Lene Clausen, som er teamleder for Team Afklaring i

Jobcenteret. Udsatterådet har bedt Lene om, at berøre følgende emner;

* De muligheder/metoder/kontakter Jobcenteret har med firmaer – kan de

bruges til også at sprede inspiration/budskab om socialt frikort?

* Hvordan arbejdes der ellers med socialt frikort?
* Hvordan – og er der en sammenhængskraft med andre afdelinger?
* Hvordan kunne vi i samarbejde lave et arrangement – så vi får spredt

budskabet – både til borgere og firmaer?

* Hvordan spreder vi ellers budskabet?

Udsatterådet skal tage Lenes oplæg til efterretning og vurdere, om der skal

træffes beslutninger på baggrund af denne nye viden

*Bemærkninger/spørgsmål/dialog omkring Lenes oplæg:*

Den tværfaglige gruppe er nedsat, så det kan gå hurtigt. Så ligger det ikke på de enkelte sagsbehandlere og opgaven kræver også meget koordinering på tværs af afdelinger.

Lene følger op på, om plakater og pjecer er lagt fem og hængt op som aftalt.

Der er lige nu modtaget 2 ansøgninger og en er i gang på et lager.

Der blev nævnt to hovedproblemstillinger – visiteringen skal være nem og ubureaukratisk og der skal også være nogle jobs. Tiden går hurtigt og ordningen bliver nok afviklet, hvis der ikke sker mere end der gør nu. Der er lavet et politisk forslag til KB i forhold til, hvad man kan gøre mere – især i forhold til visiteringen.

Ville det ikke være mere offensivt hvis alle sagsbehandlere kunne have kompetencerne til at visitere?

Lene er bekymret for, om sagsbehandlerne kommer hele vejen rundt til alle de instanser det er nødvendigt, så der rent faktisk sker noget.

Der blev spurgt ind til om man kan forhåndsvisitere og om man kan gøre mere ud af det opsøgende arbejde – eventuelt sende et brev ud til alle relevante borgere med et tilbud?

Lene fortæller, at det er rigtig mange borgere der skal gennemgås og man kan ikke være sikker på et match mellem borgere og virksomheder. Lene mener ikke, at det er tilladt at sende breve ud til borgerne grundet regler i GDPR og fordi der skal være samtykke fra borgeren – men vil undersøge det nærmere.

Oplevelsen er, at der stadig er manglende viden hos borgerne.

Viden til borgerne skulle gerne komme via sagsbehandlerne, plakaterne og pjecerne.

Det kan dog stadig være en udfordring, at få borgerne til, aktivt at gøre noget, for selvom de hører om det, kan der gå langt tid i en omstillingsproces, før de handler.

Der kan også være borgere, som ikke ved, at de rent faktisk er i målgruppen – det er også en udfordring.

Martin fortæller, at borgerne i Rusmiddelcenteret tit har andre problemer og er et sted i deres liv, hvor det ikke er det vigtigste at få et job – det kræver mere stabilitet end det de ofte har, hvorfor Martin ikke synes de lige er prototypen.

Der blev spurgt ind til hvad mulighederne for job er og hvordan kontakten er til virksomhederne?

Lene giver udtryk for, at det ikke er nemt at få virksomhederne med – og der findes nok flere virksomheder end dem Jobcenteret kender, hvor der er den slags job, men hvor borgerne får andet end penge.

Jobcenteret bruger opsøgende virksomhedskonsulenter.

Sort arbejde kan også være en svær konkurrent.

Idéer til at udbrede kendskabet til ordningen;

* Oplæg i Klubben eller på biblioteket. Det skal nok være et oplæg for de frivillige, da der ellers kan opstå modstand, hvis det er Jobcenteret der møder borgerne. Lene kontakter Socialenheden for voksne med henblik på at arrangere foredrag.
* Et forhåndstrykt skema der lå tilgængeligt i papirform relevante steder og som bostøtterne kunne tage med rundt til borgerne. Lene laver et skema.
* Samarbejde mellem Jobcenter og Udsatteråd – et medlem fra Udsatterådet kunne tage med på besøg hos virksomheder el.lign.
* Plakat og pjecer i StopSpild – Lene bestiller plakater og pjecer.
* Man kan tage en politisk drøftelse af, i hvilket omfang kommunen kan byde ind med denne slags jobs. Jette laver en opfordring til KB.
* Lene inviteres ind i Udsatterådet igen på et senere tidspunkt, for at få status på hvordan det går.

Carina sender Lenes PowerPoints med ud med referatet fra dette møde.

## Budgetkatalog for budget 2020-2023

**Sagsfremstilling:**

Budgetkataloget blev sendt i høring den 20. august 2019 og formanden har lavet udkast til høringssvar fra Udsatterådet om de relevante punkter.

Udsatterådet skal beslutte, om høringssvaret kan godkendes.

*Beslutning:*

Der er ikke umiddelbart punkter i budgetkataloget udover dem Jette har skrevet om, der skal laves høringssvar på.

Det er positivt, at der i budgetkataloget er gjort meget ud af, at beskrive konsekvenserne for borgerne, ved besparelserne.

Inputs til høringssvaret;

* Der er også mange borgere uden friplads, fordi de er lavtlønnede. Jette laver en tilføjelse.
* Kursus i kommunen vedr. kost, vejledning og motion – man bruger det private New Fitness. Hvorfor bruger man ikke det offentlige? Mange trives ikke i New Fitness – men vil hellere i Albertslund Svøm & Fitness. Her er der også mulighed for svømning.
Det er et vigtigt tiltag – og det får store konsekvenser for dem som får et nej.
Ordningen kræver også, at man kommer på et bestemt tidspunkt i New Fitness – det er uhensigtsmæssigt.
* Badesøen – at hæve priserne, skaber ulighed mellem de unge, så bedre, at de ikke hæver priserne.
Udsatterådet nøjedes med at kommenterer på, at det går ud over familierne.
* Tidlig indsats – ”ikke udsatte børn” omsættes til ”rige børn”
* Madordning – der er også et sundhedsaspekt i det.
* Bleer – gælder også for lavtlønnede og dét at holde styr på ordningen giver merarbejde for pædagogerne.
* Omsorgstandpleje – mangler et ord – måske ”år”
* Fit for kids – dokumenteret at det virker, tilføjes.
* Diverse råd – ensomhed kan også bruges som argument. Det er et stort problem for ældre og det gør dem socialt udsatte.
* Klubben - Tillidsforhold til de ansatte brydes, hvilket er uheldigt, da mange borgere bruger medarbejderne til at tale med - og ikke de andre borgere, der kommer i Klubben. Man bør have en dialog med brugerne uanset hvad man gør, så man reelt ved hvilke konsekvenser det har. Omstrukturer eller skær ned – så tilbuddet stadig består.
Flere bostøtter som konsekvens, hvis klubben lukkes.
Vigtig med social kontakt – også hvis man hjemtager borgere.
Hvad skal alternativet være??
Hvis der er forslag til andre formuleringer end dem Jette har skrevet, så send forslag til Jette.

Udsatterådet bør blande sig i debatten i medierne – huske de udsatte. Helge vil gerne bidrage med inputs til Jette.

# Orienteringspunkter

## Samarbejde med StopSpild om uddeling af madposer

**Sagsfremstilling:**

Udsatterådet har indgået et samarbejde med StopSpild om uddeling af madposer til mennesker med små midler, og som af forskellige årsager ikke kan stå i

køen til StopSpilds normale åbningstid.

*Orientering:*

StopSpild laver madposerne og den frivillige sagsbehandler sørger for kontakt til de borgere, der kunne have behov for, at der bliver leveret en madpose. Torsdage sidder Lisbeth om eftermiddagen i StopSpilds lokaler og finder ud af hvem der har behov for udbringning. Jannie vil gerne køre poserne ud.

Jette og Nina laver reklametekst til AP og hjemmesiden.

På sigt er det meningen, at de udsatte også kan få hjælp til at komme afsted og selv hente madposerne.

Der er mange engagerede frivillige til at hjælpe – meget imponerende.

Se i øvrigt kriterier og procedurer for tildeling af madposer.

## Kort orientering fra medlemmer af Udsatterådet

**Sagsfremstilling:**

Udsatterådets medlemmer har mulighed for, at give en kort orientering om relevante informationer – eksempelvis;

* Informationer fra deltagelse i konferencer, arrangementer m.m.
* Har man læst/hørt noget relevant?
* Har man udtalt sig om noget?

*Orientering:*

Nina har lagt informationer i Facebookgruppen – informationer om Udsatterådet. Udsatterådet er enige om, at teksten godt må sendes ud i verden.

De penge som Udsatterådet har lovet til gulv – bliver ikke nødvendigt. De har skaffet gratis linoleumsgulv. Nina tjekker lige op med Malene fra StopSpild for en sikkerheds skyld.

Rådet for socialt udsatte har sendt invitation til konference om udsatte grønlændere ud. Hvis man har mulighed, så tilmelder man sig bare.

Opfordring fra formanden om, at lægge ting op i gruppen på facebook.

## Høringssvar

**Sagsfremstilling:**

Formanden orienterer om eventuelle afgivne høringssvar.

*Orientering:*

Udsatterådet har afgivet høringssvar vedr. socialt frikort.

## Udsatterådets økonomi

Sagsfremstilling:

Formanden orienterede om, at Udsatterådet har 43.000 kr. i budget (25.000 kr. i bevilling samt 18.000 kr. der er overført fra sidste år). Indtil dags dato har Udsatterådet brugt 3.131 kr. på forplejning og transport.

Udsatterådet har fremtidige disponeringer;

* Max 10.000 kr. til underholdning til arrangementet Danmark spiser sammen.
* Ca. 10.000 kr. til StopSpild
* Ca. 5.000 kr. til arbejdsmøde med middag den 10. oktober
* Ca. 700 kr. til forplejning til mødet den 7. november

Alt i alt 25.700 kr. til fremtidige arrangementer.

## Eventuelt

**Rådets kommende møder i 2019:**

Torsdag den 10. oktober 2019 kl. 16.00 - 19.00 med efterfølgende spisning
Torsdag den 7. november 2019 kl. 16.00 - 18.00